METODE I STRATEGIJE / DISKUSIJE, RASPRAVE I DEBATE

**LOPTA UVJERAVANJA**

„Lopta uvjeravanja“ je vježba osmišljavanja i davanja argumenata ili kontraargumenata. Nastavnik/ca ima lopticu koju baca pojedinim učenicima nakon što izgovori određenu tezu, odnosno tvrdnju. Tko uhvati loptu, mora brzo dati argument za ili protiv izrečene teze i baca lopticu dalje. Sljedeći učenik mora ili pobiti argument ili ga osnažiti (dodati novi argument). Vježba se nastavlja dok netko više ne zna što bi rekao, što znači da je određena tema iscrpljena. Tada nastavnik (ili učenik/ca) zadaje novu tezu.

**Moguće teze:**

*Trebalo bi zatvoriti zoološke vrtove.*

*Ljudi ne bi smjeli ubijati životinje radi odjevnih predmeta.*

*Nasilje je ponekad opravdano.*

*Obrazovanje je ključ uspjeha*

*Televizija smanjuje kvalitet života.*

*Čovjek današnjice zainteresiran je samo za novac.*

*Smrtna kazna je neprihvatljiva.*

*Virtualni prijatelji zanimljiviji su od stvarnih itd.*

*Mediji su glavni uzrok nasilja među mladima*

Teze/tvrdnje mogu biti izvučene iz priče ili oblasti koja je bila predmet izučavanja

**PRIMJER PRIMJENE**

**Kristina Križanec**

Nastavna cjelina: Dijete i zdravlje

Nastavna jedinica. Prehrana i zdravlje

Koncept: Zdrava hrana je izvor zdravlja.

Uzrast: treći razred

**Šta je potrebno prije primjene**

Prije primjene ove tehnike potrebno je:

* upoznati učenike sa pravilima tehnike, objasniti pravila, očekivanja...
* naučiti djecu kako da daju argumente i kontraargumente koji su zasnovani na činjenicama;
* dobro poznavati temu koja je predmet debate
* djeca bi trebala posjedovati određene vještine (uvažavanje različitih mišljenja, aktivno slušanje...)
* naglasiti učenicima da ovaj način rada nema takmičarski karakter (cilj diskusije nije da dobijemo pobjednika ili pobijeđenog)

**Tok aktivnosti:**

Učiteljica uzima lopticu i baca je učeniku nakon što izgovorila tvrdnju:“Bijeli kruh, bijelu rižu i bijeli šećer trebamo izbjegavati“.

Učenik daje argument za ili protiv izrečene tvrdnje i baca lopticu dalje. Vježbu nastavljamo dok određena tema ne bude iscrpljena.

Učitelj dodaje novu tvrdnju: “Sojino mlijeko je zdrava zamjena za masno kravlje mlijeko“; ili „Trebamo jesti čips svaki dan“...Ponovno baca lopticu uvjeravanja i učenici daju svoje argumente za ili protiv.

**Dodatne ideje za primjenu:**

Ova tehnika nema ograničenja za uzrast djece. Svi učenici imaju priliku reći svoje mišljenje, svi su aktivni. Primjenljiva je kod obrade nastavnih tema iz ekologije, obrade priča,basni, obrade likova, povijesnih događaja.

**Savjeti za nastavnike:**

Za efikasnu primjenu ove tehnike važno je pažljivo odabrati sadržaj/tezu za koju svi učenici imaju dovoljno predznanja, kako bi mogli formulisati svoju argumentaciju za ili protiv navedene tvrdnje. Takođe, učenicima treba dati do znanja da u ovoj aktivnosti učestvuju svi učenici i samo jednom mogu reći svoju argumetaciju/svoj stav.

Tehniku „lopta uvjeravanja“ moguće je primjenjivati prilikom obrade nastavnih sadržaja iz svih nastavnih predmeta i sa svim uzrastima.